বিশ্বকাপের রাজধানী অগোছালো। ভারত বনাম মার্কিন যুক্তরাষ্ট্র ম্যাচের আগেই তার প্রমাণ পাওয়া গিয়েছে। 
ভাস্কর গঙ্গোপাধ্যায়ের নাম ঘোষণার পরেও মগন সিংহ এসে পুরস্কার নিয়ে চলে যান। তা নিয়ে তীব্র বিতর্ক তৈরি হয়েছে। অনেকেই বলতে শুরু করে দিয়েছেন, শৃঙ্খলিত অনুষ্ঠান হয়নি বিশ্বকাপের প্রথম দিন। 
ভারতের ম্যাচের পরের দিন বেরিয়ে এল আরও চাঞ্চল্যকর তথ্য। কোমল থাটাল, অভিজিৎ সরকারদের জন্য যারা গলা ফাটাল, তাদের জুটল না খাবার, এমনকী পানীয় জলও! অভুক্ত অবস্থায় মাঠ ছাড়তে হল তাদের। অথচ এই ভারত ভক্তদের মাঠ ভর্তি করার জন্য ডেকে এনেছিল সরকারই। খেলা চলাকালীন সেই ফুটবলপাগলরা ভারতের জন্য গলা ফাটায়। দিনান্তে কিছুই পেল না তারা। 
বিষয়টা কী? ভারত-মার্কিন যুক্তরাষ্ট্র ম্যাচের আগে থেকেই শোনা যাচ্ছিল রাজধানী ফুটবল জ্বরে আক্রান্ত হয়নি। খেলার সময়ে অবশ্য ভালই দর্শক সমাগম হয়েছে বলে মনে হয়েছে। খবরের ভিতরের খবর বলছে, ২৭ হাজার ফ্রি টিকিট দিয়ে স্টেডিয়াম ভরানো হয়েছে। 
দিল্লির বিভিন্ন স্কুলের পড়ুয়াদের ডেকে আনা হয়েছিল মাঠে। তারা এসে ভারতের জন্য গলা ফাটায়। ভারতের জন্য চেঁচানোর পুরস্কার হিসেবে জল পায়নি তারা। পচা খাবার তুলে দেওয়া হয়েছিল তাদের হাতে। ফিফার বিধিনিষেধের জন্য জলের বোতল নিয়ে ঢুকতে পারেনি তারা। খাবারও না। ম্যাচের বিরতির সময়ে স্কুল পড়ুয়াদের হাতে তুলে দেওয়া হল খাবারের প্যাকেট। প্যাকেট খুলতেই খাবারের পচা গন্ধ পেল তারা। সারা দিনে আর খাওয়াই হল না বাচ্চাগুলোর।  
বিশ্বকাপের উজ্জ্বল আলোর নীচে এই ঘটনা যেন এক আঁধারের খোঁজ দিল।